CELEX: 32017R0578
Language: ro
Date: 2016-06-13 00:00:00
Title: Regulamentul delegat (UE) 2017/578 al Comisiei din 13 iunie 2016 de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare în care se precizează cerințele aplicabile acordurilor și mecanismelor de formare a pieței (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/183
            
         REGULAMENTUL DELEGAT (UE) 2017/578 AL COMISIEI
   din 13 iunie 2016
   de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare în care se precizează cerințele aplicabile acordurilor și mecanismelor de formare a pieței
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 17 alineatul (7) literele (a), (b) și (c) și articolul 48 alineatul (12) literele (a) și (f),
   întrucât:
   
               (1)
            
            
               Prin precizarea obligațiilor ținând de formarea pieței ale traderilor care efectuează tranzacții algoritmice care urmăresc aplicarea de strategii de formare a pieței și prin precizarea obligațiilor aferente ale locurilor de tranzacționare ar trebui atinse două obiective. Mai întâi, ar trebui introdusă o doză de predictibilitate a lichidității vizibile în registrul de ordine, prin stabilirea unor obligații contractuale pentru firmele de investiții care urmăresc aplicarea de strategii de formare a pieței. În al doilea rând, ar trebui stimulată prezența acestor firme pe piață, în special în condiții de tensiune pe piață.
            
         
               (2)
            
            
               Dispozițiile prezentului regulament prezintă legături strânse, întrucât acestea au drept obiect un set de obligații conexe ale firmelor de investiții implicate în tranzacționarea algoritmică ce urmăresc aplicarea de strategii de formare a pieței și ale locurilor de tranzacționare în care pot fi utilizate aceste strategii de formare a pieței. Pentru a asigura coerența dintre aceste dispoziții, care ar trebui să intre în vigoare în același timp, și pentru a oferi persoanelor supuse obligațiilor respective, inclusiv investitorilor care nu sunt rezidenți în Uniune, o imagine cuprinzătoare și un acces compact la aceste dispoziții, este de dorit ca dispozițiile respective să fie incluse într-un singur regulament.
            
         
               (3)
            
            
               Acest regulament ar trebui să se aplice nu doar piețelor reglementate, ci și sistemelor multilaterale de tranzacționare și sistemelor organizate de tranzacționare, conform cerințelor de la articolul 18 alineatul (5) din Directiva 2014/65/UE.
            
         
               (4)
            
            
               Strategiile de formare a pieței pot avea legătură cu unul sau mai multe instrumente financiare și cu unul sau mai multe locuri de tranzacționare. Cu toate acestea, se poate întâmpla, în anumite cazuri, ca un loc de tranzacționare să nu aibă posibilitatea de a monitoriza strategiile în care sunt implicate mai mult de un loc de tranzacționare sau un instrument financiar. În astfel de cazuri, locurile de tranzacționare ar trebui să aibă posibilitatea, în funcție de natura, dimensiunile și complexitatea propriei activități, de a monitoriza strategiile de formare a pieței a căror aplicare este urmărită în cadrul lor și, prin urmare, ar trebui să restrângă acordurile și mecanismele de formare a pieței la aceste situații.
            
         
               (5)
            
            
               Toți membrii și participanții implicați în tranzacționare algoritmică ce urmăresc aplicarea unei strategii de formare a pieței într-un loc de tranzacționare care autorizează sau permite tranzacționarea algoritmică ar trebui să încheie un acord de formare a pieței cu operatorul respectivului loc de tranzacționare. Cu toate acestea, stimulentele din cadrul unui mecanism de formare a pieței ar trebui să fie obligatorii numai în cazul anumitor instrumente tranzacționate printr-un sistem de tranzacționare sub formă de registru de ordine cu licitație continuă. Nimic nu ar trebui să împiedice locurile de tranzacționare să instituie, din proprie inițiativă, orice alt tip de stimulent pentru alte instrumente financiare sau alte sisteme de tranzacționare.
            
         
               (6)
            
            
               Ar trebui identificate în mod clar cazurile în care, date fiind natura și amploarea tranzacționării dintr-un loc de tranzacționare, acesta nu are obligația de a institui un mecanism de formare a pieței. În acest scop, este oportun să se identifice instrumentele financiare și sistemele de tranzacționare care fac să crească riscul de volatilitate ridicată și pentru care este esențială stimularea asigurării lichidității, pentru a garanta funcționarea ordonată și eficientă a piețelor. În această privință, prezentul regulament ar trebui să țină cont de faptul că, atunci când anumite instrumente lichide sunt tranzacționate algoritmic printr-un sistem de tranzacționare sub formă de registru de ordine cu licitație continuă, există un risc mai mare de reacție exagerată la evenimente exterioare, care poate exacerba volatilitatea pieței.
            
         
               (7)
            
            
               Locurile de tranzacționare pentru care se consideră oportună instituirea unor mecanisme de formare a pieței în conformitate cu prezentul regulament ar trebui să aibă obligația de a-și revizui acordurile existente, pentru a asigura conformitatea cu prezentul regulament a dispozițiilor din aceste acorduri referitoare la traderii algoritmici care urmăresc aplicarea unei strategii de formare a pieței.
            
         
               (8)
            
            
               Mecanismul de formare a pieței poate stimula firmele de investiții care au semnat un acord de formare a pieței să își îndeplinească obligațiile în condiții de tranzacționare normale, dar ar trebui să conțină stimulente pentru ca firmele să contribuie efectiv la asigurarea lichidității în condiții de tensiune pe piață. Prin urmare, ar trebui să existe un mecanism de stimulare care să limiteze retragerea bruscă și de proporții a lichidităților în condiții de tensiune pe piață. Pentru a evita aplicarea neuniformă a acestei obligații, este important ca locurile de tranzacționare să comunice tuturor părților la mecanismul de formare a pieței existența condițiilor de tensiune pe piață. Circumstanțele excepționale ar trebui să fie definite în mod exhaustiv și, prin urmare, să nu includă evenimentele de informare regulate sau planificate din timp care ar putea afecta valoarea justă a unui instrument financiar din cauza modificării percepției riscului de pe piață, indiferent dacă acestea se produc în cursul sau în afara programului de tranzacționare.
            
         
               (9)
            
            
               Membrii, participanții sau clienții care au semnat un acord de formare a pieței trebuie să îndeplinească, în toate cazurile, un set minim de cerințe referitoare la prezență, dimensiune și spread. Cu toate acestea, este posibil ca membrii, participanții și clienții care îndeplinesc aceste cerințe minime numai în condițiile de tranzacționare normale să nu aibă neapărat acces la vreun tip de stimulent. Locurile de tranzacționare pot institui mecanisme de formare a pieței care recompensează numai membrii, participanții sau clienții care îndeplinesc parametri mai stricți în ceea ce privește prezența, dimensiunea și spreadul. Prin urmare, mecanismele de formare a pieței instituite de locurile de tranzacționare ar trebui să indice în mod clar condițiile de acces la stimulente și ar trebui să țină cont de contribuția efectivă la lichiditatea locului de tranzacționare, măsurată din punctul de vedere al prezenței, dimensiunii și spread-ului participanților la mecanisme.
            
         
               (10)
            
            
               Pentru a preveni aplicarea neuniformă a prezentului regulament și pentru a asigura punerea în aplicare echitabilă și nediscriminatorie a mecanismelor de formare a pieței, este esențial ca toți membrii, participanții și clienții unui loc de tranzacționare să fie informați în mod coordonat cu privire la producerea unor circumstanțe excepționale. Prin urmare, este necesar să se precizeze obligațiile de informare ale locurilor de tranzacționare în astfel de circumstanțe excepționale.
            
         
               (11)
            
            
               Din motive de coerență și pentru a asigura buna funcționare a piețelor financiare, este necesar ca dispozițiile prevăzute de prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată.
            
         
               (12)
            
            
               Prezentul regulament se bazează pe proiectele de standarde tehnice de reglementare înaintate Comisiei de Autoritatea Europeană pentru Valori Mobiliare și Piețe (ESMA).
            
         
               (13)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Obligația firmelor de investiții de a încheia un acord de formare a pieței
   (1)   În cazul în care urmăresc aplicarea unei strategii de formare a pieței, firmele de investiții încheie un acord de formare a pieței referitor la instrumentul sau instrumentele financiare în privința cărora urmăresc aplicarea acestei strategii, cu locul sau locurile de tranzacționare în care este utilizată respectiva strategie, dacă în jumătate din zilele de tranzacționare dintr-o perioadă de o lună, ca parte a aplicării strategiei de formare a pieței, acestea:
   
               (a)
            
            
               afișează cotații bilaterale ferme și simultane, de dimensiuni comparabile și la prețuri competitive;
            
         
               (b)
            
            
               tranzacționează pe cont propriu cel puțin un instrument financiar într-un loc de tranzacționare timp de cel puțin jumătate din programul zilnic de tranzacționare continuă al respectivului loc de tranzacționare, cu excepția licitațiilor de deschidere și de închidere.
            
         (2)   În sensul alineatului (1):
   
               (a)
            
            
               o cotație este considerată cotație fermă dacă include ordine și cotații care, conform regulilor unui loc de tranzacționare, pot fi corelate cu un ordin sau o cotație opusă;
            
         
               (b)
            
            
               cotațiile sunt considerate cotații bilaterale simultane dacă sunt afișate astfel încât prețul cerut și prețul oferit sunt prezente în registrul de ordine în același timp;
            
         
               (c)
            
            
               două cotații sunt considerate a avea dimensiuni similare dacă dimensiunile lor nu diferă cu mai mult de 50 %;
            
         
               (d)
            
            
               cotațiile sunt considerate a avea prețuri competitive dacă sunt cel mult egale cu diferența maximă dintre prețul cerut și prețul oferit stabilită de locul de tranzacționare și impusă tuturor firmelor de investiții care au semnat un acord de formare a pieței cu respectivul loc de tranzacționare.
            
         Articolul 2
   Conținutul acordurilor de formare a pieței
   (1)   Acordul scris executoriu prevăzut la articolul 17 alineatul (3) litera (b) și la articolul 48 alineatul (2) din Directiva 2014/65/UE conține cel puțin următoarele elemente:
   
               (a)
            
            
               instrumentul sau instrumentele financiare care fac obiectul acordului;
            
         
               (b)
            
            
               cerințele minime care trebuie îndeplinite de firma de investiții în ceea ce privește prezența, dimensiunea și spreadul, printre care se numără cel puțin obligația de a afișa în locul de tranzacționare cotații bilaterale ferme și simultane de dimensiuni comparabile și la prețuri competitive pentru cel puțin un instrument financiar și în cel puțin jumătate din programul zilnic de tranzacționare continuă, cu excepția licitațiilor de deschidere și de închidere, aceste calcule fiind efectuate pentru fiecare zi de tranzacționare;
            
         
               (c)
            
            
               dacă este cazul, condițiile mecanismului de formare a pieței aplicabil;
            
         
               (d)
            
            
               obligațiile firmei de investiții în ceea ce privește reluarea tranzacționării după întreruperile din cauza volatilității;
            
         
               (e)
            
            
               obligațiile de supraveghere, conformare și audit ale firmei de investiții care îi permit să își monitorizeze activitatea de formare a pieței;
            
         
               (f)
            
            
               obligația de a marca toate cotațiile ferme transmise locului de tranzacționare în cadrul acordului de formare a pieței, pentru a le deosebi de alte fluxuri de ordine;
            
         
               (g)
            
            
               obligația de a păstra evidența cotațiilor ferme și a tranzacțiilor referitoare la activitățile de formare a pieței ale firmei de investiții, care trebuie să fie clar deosebite de alte activități de tranzacționare, și de a pune aceste evidențe la dispoziția locului de tranzacționare și a autorității competente, la cerere.
            
         (2)   Locurile de tranzacționare monitorizează permanent respectarea efectivă a acordurilor de formare a pieței de către firmele de investiții relevante.
   Articolul 3
   Circumstanțele excepționale
   Obligația firmelor de investiții de a asigura lichiditatea în mod regulat și previzibil, prevăzută la articolul 17 alineatul (3) litera (a) din Directiva 2014/65/UE, nu se aplică în niciuna dintre circumstanțele excepționale de mai jos:
   
               (a)
            
            
               situațiile cu volatilitate extremă care conduc la declanșarea unor mecanisme de volatilitate în cazul majorității instrumentelor financiare sau al instrumentelorsuport ale instrumentelor financiare tranzacționate pe un segment de tranzacționare din cadrul locului de tranzacționare în cazul cărora se aplică obligația de a încheia un acord de formare a pieței;
            
         
               (b)
            
            
               război, acțiuni sindicale, tulburări civile sau sabotaj cibernetic;
            
         
               (c)
            
            
               condiții de tranzacționare dezordonate, în cazul cărora este compromisă continuarea executării echitabile, ordonate și transparente a tranzacțiilor și se aduc dovezi privind oricare dintre următoarele elemente:
               
                           (i)
                        
                        
                           faptul că funcționarea sistemului locului de tranzacționare este afectată semnificativ de întârzieri și întreruperi;
                        
                     
                           (ii)
                        
                        
                           existența unor ordine sau tranzacții eronate multiple;
                        
                     
                           (iii)
                        
                        
                           situațiile în care capacitatea de a presta servicii a locului de tranzacționare a devenit insuficientă;
                        
                     
         
               (d)
            
            
               cazurile în care capacitatea firmei de investiții de a asigura practici prudente în materie de gestionare a riscurilor este afectată de oricare din următoarele elemente:
               
                           (i)
                        
                        
                           probleme tehnologice, inclusiv probleme afectând un flux de date sau un alt sistem care este esențial pentru aplicarea unei strategii de formare a pieței;
                        
                     
                           (ii)
                        
                        
                           probleme de gestionare a riscurilor legate de capitalul reglementat, stabilirea de marje și accesul la compensare;
                        
                     
                           (iii)
                        
                        
                           incapacitatea de a acoperi riscurile unei poziții din cauza unei interdicții privind vânzarea în lipsă;
                        
                     
         
               (e)
            
            
               în cazul altor instrumente decât cele de capitaluri proprii, în cursul perioadei de suspendare prevăzute la articolul 9 alineatul (4) din Regulamentul (UE) nr. 600/2014 al Parlamentului European și al Consiliului (3).
            
         Articolul 4
   Identificarea circumstanțelor excepționale
   (1)   Locurile de tranzacționare fac publică producerea circumstanțelor excepționale prevăzute la articolul 3 literele (a), (b), (c) și (e) și, cât mai repede posibil din punct de vedere tehnic, reluarea tranzacționării normale după ce circumstanțele excepționale au încetat să existe.
   (2)   Locurile de tranzacționare stabilesc proceduri clare pentru reluarea tranzacționării normale după ce circumstanțele excepționale au încetat să existe, inclusiv calendarul reluării, și fac publice aceste proceduri.
   (3)   Locurile de tranzacționare nu prelungesc declararea circumstanțelor excepționale după momentul de închidere a piețelor, cu excepția cazului în care acest lucru este necesar în circumstanțele prevăzute la articolul 3 alineatul (1) literele (b), (c) și (e).
   Articolul 5
   Obligația locurilor de tranzacționare de a institui mecanisme de formare a pieței
   (1)   Locurile de tranzacționare nu au obligația de a institui mecanismele de formare a pieței prevăzute la articolul 48 alineatul (2) litera (b) din Directiva 2014/65/UE decât pentru oricare dintre următoarele clase de instrumente financiare tranzacționate printr-un sistem de tranzacționare sub formă de registru de ordine cu licitație continuă:
   
               (a)
            
            
               acțiunile și fondurile tranzacționate la bursă pentru care există o piață lichidă, astfel cum este definită la articolul 2 alineatul (1) punctul 17 din Regulamentul (UE) nr. 600/2014 și astfel cum se prevede în Regulamentul delegat (UE) 2017/567 al Comisiei (4);
            
         
               (b)
            
            
               opțiuni și contracte futures referitoare la instrumentele financiare prevăzute la litera (a);
            
         
               (c)
            
            
               contractele futures pe indici pe acțiuni și opțiunile pe indici pe acțiuni pentru care există o piață lichidă, astfel cum se prevede la articolul 9 alineatul (1) litera (c) și la articolul 11 alineatul (1) litera (c) din Regulamentul (UE) nr. 600/2014 și Regulamentul delegat (UE) 2017/583 al Comisiei (5).
            
         (2)   În scopul alineatului (1), un sistem de tranzacționare sub formă de registru de ordine cu licitație continuă înseamnă un sistem care, prin intermediul unui registru de ordine și al unui algoritm de tranzacționare operate fără intervenție umană, corelează continuu ordinele de vânzare și ordinele de cumpărare în funcție de cel mai bun preț disponibil.
   Articolul 6
   Obligațiile minime în ceea ce privește mecanismele de formare a pieței
   (1)   Locurile de tranzacționare descriu în cadrul mecanismului de formare a pieței stimulentele și cerințele care trebuie îndeplinite de firmele de investiții în ceea ce privește prezența, dimensiunea și spreadul pentru a avea acces la respectivele stimulente:
   
               (a)
            
            
               în condiții de tranzacționare normale, dacă locul de tranzacționare oferă stimulente în astfel de condiții;
            
         
               (b)
            
            
               în condiții de tensiune pe piață, ținând cont de riscurile suplimentare care există în astfel de condiții.
            
         (2)   Locurile de tranzacționare stabilesc parametrii necesari pentru a identifica condițiile de tensiune pe piață în funcție de modificările semnificative pe termen scurt ale prețului și ale volumului. Locurile de tranzacționare consideră reluarea tranzacționării în urma unor întreruperi cauzate de volatilitate drept condiții de tensiune pe piață.
   (3)   În scopul alineatului (1) litera (a), locurile de tranzacționare pot preciza, în cadrul mecanismelor de formare a pieței pe care le instituie, că stimulentele se acordă numai entității sau entităților celor mai performante.
   Articolul 7
   Mecanisme de formare a pieței echitabile și nediscriminatorii
   (1)   Locurile de tranzacționare publică pe propriile site-uri web condițiile mecanismelor de formare a pieței, denumirile firmelor care au încheiat acorduri de formare a pieței în cadrul fiecărui mecanism și instrumentele financiare care fac obiectul respectivelor acorduri.
   (2)   Locurile de tranzacționare comunică participanților la mecanismele de formare a pieței orice modificare a condițiilor respectivelor mecanisme, cu cel puțin o lună înainte de aplicarea modificărilor.
   (3)   Locurile de tranzacționare oferă, în cadrul mecanismelor de formare a pieței, aceleași stimulente tuturor participanților care au performanțe egale din punctul de vedere al prezenței, al dimensiunilor și al spreadului.
   (4)   Locurile de tranzacționare nu limitează numărul de participanți la un mecanism de formare a pieței. Locurile de tranzacționare pot însă limita accesul la stimulentele incluse într-un mecanism la firmele care ating anumite praguri predefinite.
   (5)   Locurile de tranzacționare monitorizează permanent respectarea efectivă de către participanți a mecanismelor de formare a pieței.
   (6)   Fiecare loc de tranzacționare stabilește proceduri pentru a comunica tuturor participanților la un mecanism de formare a pieței, prin canale ușor accesibile, producerea unor condiții de tensiune pe piață la nivelul locului de tranzacționare respectiv.
   Articolul 8
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 349.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (3)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
   
      (4)  Regulamentul delegat (UE) 2017/567 al Comisiei din 18 mai 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește definițiile, transparența, comprimarea portofoliilor și măsurile de supraveghere privind intervenția asupra produselor și pozițiile (a se vedea pagina 90 din prezentul Jurnal Oficial).
   
      (5)  Regulamentul delegat (UE) 2017/583 al Comisiei din 14 iulie 2016 de completare a Regulamentului (UE) nr. 600/2014 al Parlamentului European și al Consiliului privind piețele instrumentelor financiare cu privire la standarde tehnice de reglementare privind cerințele în materie de transparență pentru locurile de tranzacționare și firmele de investiții, în ceea ce privește obligațiunile, produsele financiare structurate, certificatele de emisii și instrumentele financiare derivate (a se vedea pagina 229 din prezentul Jurnal Oficial).